CELEX: 52020PC0626
Language: sl
Date: 2020-09-28
Title: Predlog SKLEP SVETA o stališču, ki se v imenu Evropske unije zastopa v okviru Konvencije o ohranitvi lososa v Severnem Atlantiku v zvezi s prošnjo za pristop k navedeni konvenciji, ki jo je predložilo Združeno kraljestvo, in o razveljavitvi Sklepa (EU) 2019/937

EVROPSKA KOMISIJA
            Bruselj, 28.9.2020
            COM(2020) 626 final
            2020/0282(NLE)
            Predlog
            SKLEP SVETA
            o stališču, ki se v imenu Evropske unije zastopa v okviru Konvencije o ohranitvi lososa v Severnem Atlantiku v zvezi s prošnjo za pristop k navedeni konvenciji, ki jo je predložilo Združeno kraljestvo, in o razveljavitvi Sklepa (EU) 2019/937
            
               
         
         
            
               OBRAZLOŽITVENI MEMORANDUM
            
            
               1.Predmet urejanja predloga
            
            
               Ta predlog se nanaša na sklep o stališču, ki se v imenu Evropske unije zastopa v organu, ustanovljenem s Konvencijo o ohranitvi lososa v Severnem Atlantiku
                  1
                (v nadaljnjem besedilu: Konvencija NASCO), glede pristopa (v prehodnem obdobju v svojem imenu) Združenega kraljestva Velika Britanija in Severna Irska (v nadaljnjem besedilu: Združeno kraljestvo) k navedeni konvenciji.
            
            
               2.Ozadje predloga
            
            
               Združeno kraljestvo je 29. marca 2017 v skladu s členom 50 Pogodbe o Evropski uniji Evropski svet uradno obvestilo, da namerava izstopiti iz Evropske unije. 
            
            
               Unija in Združeno kraljestvo sta s pogajanji dosegla sporazum o izstopu na podlagi člena 50 Pogodbe o Evropski uniji. Sporazum o izstopu
                  2
                je bil sklenjen 17. oktobra 2019 skupaj s politično izjavo, s katero je bil začrtan okvir za prihodnje partnerstvo med EU in Združenim kraljestvom, veljati pa je začel 1. februarja 2020. 
            
            
               Člen 127(1) Sporazuma o izstopu določa obdobje, v katerem se pravo Unije še naprej uporablja za Združeno kraljestvo in v njem (v nadaljnjem besedilu: prehodno obdobje). Prehodno obdobje se konča 31. decembra 2020. Člen 129(1) Sporazuma o izstopu določa, da Združeno kraljestvo v prehodnem obdobju zavezujejo obveznosti, ki izhajajo iz mednarodnih sporazumov, sklenjenih s strani Unije, držav članic v njenem imenu ali s strani Unije in njenih držav članic, ki nastopajo skupaj. Člen 129(3) Sporazuma o izstopu določa, da se mora Združeno kraljestvo v skladu z načelom lojalnega sodelovanja v prehodnem obdobju vzdržati ukrepov ali pobud, ki bi lahko posegale v interese Unije, zlasti v okviru kakršne koli mednarodne organizacije, agencije, konference ali foruma, v katerem Združeno kraljestvo sodeluje v svojem imenu. 
            
            
               Unija je svoje mednarodne partnerje obvestila o posebnih ureditvah, določenih v Sporazumu o izstopu. Sporazum določa, da bo Združeno kraljestvo v prehodnem obdobju za namene mednarodnih sporazumov, ki jih sklene Unija, obravnavano kot država članica. 
            
            
               Ker je Unija pogodbenica Konvencije NASCO, se ta konvencija trenutno uporablja tudi za Združeno kraljestvo. Vendar se bo to spremenilo na datum, ko Združeno kraljestvo ne bo več zajeto v Konvencijo NASCO kot država članica Unije.
            
            
               Glavni cilj Konvencije NASCO je „s posvetovanji in sodelovanjem prispevati k ohranjanju, obnavljanju, povečanju ali smotrnemu upravljanju staležev lososa, ob upoštevanju najboljših razpoložljivih znanstvenih spoznanj“. Konvencija NASCO je začela veljati 1. oktobra 1983. Svet Evropske unije je depozitar Konvencije NASCO. 
            
            
               V svojem dopisu z dne 28. februarja 2019 je Združeno kraljestvo predložilo prošnjo pri predsedniku sveta NASCO za odobritev pristopa h Konvenciji NASCO. Sekretariat NASCO je 11. marca 2019 vse pogodbenice Konvencije, vključno z Evropsko komisijo, uradno obvestil o tem. V skladu s členom 17 Konvencije NASCO je za veljaven pristop Združenega kraljestva potrebna predhodna odobritev sveta NASCO.
            
            
               Združeno kraljestvo je pojasnilo, da je prošnjo predložilo v okviru načrtovanja ukrepov za nepredvidljive razmere, ki naj bi se sprejeli v primeru izstopa brez dogovora. Združeno kraljestvo je v svoji prošnji navedlo, da v primeru podpisa, ratifikacije in odobritve Sporazuma o izstopu ne bo deponiralo svoje listine o pristopu za samostojno članstvo v NASCO od trenutka izstopa iz Evropske unije.
            
            
               Svet je 27. maja 2019 sprejel Sklep Sveta (EU) 2019/937
                  3
                o stališču, ki se v imenu Evropske unije zastopa v okviru Konvencije NAFCO glede prošnje za pristop k navedeni konvenciji, ki jo je predložilo Združeno kraljestvo. Navedeni sklep je podprl pristop Združenega kraljestva h Konvenciji NASCO, vendar bi bil ta odobren od trenutka, ko bi se pravo Unije prenehalo uporabljati za Združeno kraljestvo.
            
            
               V skladu s členom 129(4) Sporazuma o izstopu lahko Združeno kraljestvo v prehodnem obdobju pogaja, podpiše in ratificira mednarodne sporazume, ki jih na področjih izključne pristojnosti Unije sklepa samostojno, pod pogojem, da ti sporazumi ne začnejo veljati ali se ne uporabljajo v prehodnem obdobju, razen če to dovoli Unija. Sklep Sveta (EU) 2020/135
                  4
                določa pogoje in postopek za dajanje takih dovoljenj.
            
            
               Združeno kraljestvo je z dopisom z dne 3. aprila 2020 Evropsko komisijo obvestilo o nameri, da bi samostojno privolilo, da bi ga zavezovala Konvencija NASCO. 
            
            
               Sekretariat je 9. julija 2020 prejel elektronsko sporočilo Sveta Evropske unije (depozitarja Konvencije NASCO), v katerem sta bila priložena prošnja Združenega kraljestva za pristop h Konvenciji NASCO in pismo predsedniku NASCO. To je bilo razposlano 24. julija 2020. V pismu predsedniku je navedeno, da Združeno kraljestvo namerava pristopiti h Konvenciji na način, ki je skladen z njegovimi obveznostmi iz Sporazuma o izstopu [...].
            
            
               Izvedbeni sklep sveta XXX
                  5
                Združenemu kraljestvu dovoljuje samostojno privoliti, da bi ga zavezovala Konvencija NASCO, saj so izpolnjeni pogoji iz člena 3(1) Sklepa (EU) 2020/135. 
            
            
            
               2.1Organizacija za ohranjanje severnoatlantskega lososa
            
         
         
            
               Organizacija za ohranjanje severnoatlantskega lososa je mednarodna organizacija, ustanovljena na podlagi Konvencije NASCO. Ustanovljena je bila ob neposrednem upoštevanju posebnih določb o anadromnih staležih rib, določenih v členu 66 Konvencije Združenih narodov o pomorskem mednarodnem pravu z dne 10. decembra 1982 (UNCLOS).
                  6
                
            
            
               Ta konvencija se uporablja za staleže prostoživečega lososa, ki se selijo na območja zunaj ribolovne jurisdikcije obalnih držav Atlantskega oceana, severno od 36° severne zemljepisne širine, na vsej njihovi selitveni poti. 
            
            
               NASCO ima zato odgovornost urejanja ribolova prostoživečega lososa v Severnem Atlantiku. Obravnava tudi vprašanja v zvezi z ohranjanjem staležev prostoživečega lososa. NASCO v širšem okviru prav tako obravnava nadaljnje ukrepe, ki se uporabljajo v vodah v jurisdikciji pogodbenic, potrebne za zagotovitev preživetja prostoživečega atlantskega lososa. 
            
            
               NASCO je pravna oseba ter ima v odnosih z drugimi mednarodnimi organizacijami in na ozemljih pogodbenic pravno in poslovno sposobnost, ki je potrebna za opravljanje njenih nalog in doseganje njenih ciljev.
            
            
               2.2NASCO
            
            
               NASCO sestavljajo svet, tri regionalne komisije (Severnoameriška komisija, Komisija severovzhodnega Atlantika in Komisija zahodne Grenlandije) ter sekretariat. Svet vključuje predstavnike vseh pogodbenic Konvencije: Kanade, Danske (za Ferske otoke in Grenlandijo), Evropske unije, Norveške, Ruske federacije in Združenih držav Amerike. Francija (za Sveta Peter in Mihael) se sestankov NASCO udeležuje kot opazovalka.
            
            
               Evropska unija je pogodbenica Konvencije NASCO, ker njen predmet urejanja spada na področje uporabe skupne ribiške politike, ki je v izključni pristojnosti Unije. Države članice so zajete v Konvenciji NASCO v skladu s pravom Unije. 
            
            
               Evropska unija je polnopravna članica Komisije severovzhodnega Atlantika in Komisije zahodne Grenlandije. V Severnoameriški Komisiji ima Evropska unija pravico, da predloži predloge ukrepov za urejanje v zvezi s staleži prostoživečega lososa, ki izvirajo z ozemelj Unije, in glasuje o njih. Za ta namen se Unija šteje za članico te komisije, če gre za obravnavo takih predlogov.
            
            
               2.3Predvideni akt NASCO
            
            
               Konvencija NASCO je odprta za pristop, če ga odobri svet NASCO, katere koli države, ki izvaja ribolovno jurisdikcijo v Severnem Atlantiku ali je država izvora staležev lososa. 
            
            
               V svojem dopisu z dne 28. februarja 2019 je Združeno kraljestvo predložilo prošnjo predsedniku sveta NASCO za odobritev pristopa h Konvenciji NASCO. Sekretariat NASCO je 11. marca 2019 vse pogodbenice Konvencije, vključno z Evropsko komisijo, uradno obvestil o tej prošnji. V skladu s členom 17 Konvencije NASCO je za veljaven pristop Združenega kraljestva potrebna predhodna odobritev sveta NASCO.  
            
            
               Sklepi sveta NASCO se sprejmejo s tričetrtinsko večino glasov prisotnih članov, ki glasujejo za ali proti. Glasuje se lahko le, če sta prisotni dve tretjini članov sveta. 
            
            
               Listine o odobritvi ali pristopu se deponirajo pri depozitarju. Za vsako pogodbenico, ki pristopi h Konvenciji NASCO po deponiranju potrebnih listin o ratifikaciji, odobritvi ali pristopu, Konvencija začne veljati na datum deponiranja listine o pristopu. 
            
            
               3.Stališče, ki se zastopa v imenu Unije
            
            
               Namen tega sklepa Sveta je Komisiji omogočiti, da v imenu Unije odobri pristop Združenega kraljestva h Konvenciji NASCO. 
            
            
               Ključni cilj skupne ribiške politike, kakor je določen v Uredbi (EU) št. 1380/2013 Evropskega parlamenta in Sveta
                  7
               , je zagotoviti, da so ribolovne dejavnosti okoljsko, gospodarsko in družbeno trajnostne in upravljane na način, ki je skladen s cilji doseganja gospodarskih in socialnih koristi in koristi zaposlovanja ter s ciljema obnavljanja in ohranjanja staležev rib nad ravnmi, ki omogočajo največji trajnostni donos, ter da prispevajo k zanesljivi preskrbi s hrano. 
            
            
               V interesu Unije je, da Združeno kraljestvo pri upravljanju staležev lososa sodeluje ob popolnem upoštevanju določb UNCLOS in Sporazuma Združenih narodov o izvajanju določb Konvencije Združenih narodov o pomorskem mednarodnem pravu z dne 10. decembra 1982 v zvezi z ohranjanjem in upravljanjem čezconskih staležev rib in izrazito selivskih staležev rib z dne 4. avgusta 1995
                  8
                (UNFSA) ter drugih mednarodnih sporazumov in norm mednarodnega prava. 
            
            
               Države, iz katerih rek izvirajo anadromni staleži, imajo v skladu s členom 66 UNCLOS primarni interes za te staleže in so odgovorne zanje. Država izvora anadromnih staležev mora zagotoviti njihovo ohranitev tako, da sprejme primerne ukrepe za urejanje ribolova v vseh vodah znotraj zunanjih meja svoje izključne ekonomske cone. Kadar se anadromni staleži selijo v vode ali skozi vode znotraj zunanjih meja izključne ekonomske cone države, ki ni država izvora, mora navedena država sodelovati z državo izvora za namene ohranjanja in upravljanja staležev.
            
            
               Država izvora anadromnih staležev in druge države, ki lovijo te staleže, morajo sprejeti ukrepe za izvajanje člena 66 UNCLOS. Tako sodelovanje se lahko vzpostavi v okviru regionalnih organizacij za upravljanje ribištva.
            
            
               Združeno kraljestvo ima kot država izvora in kot država, ki izvaja ribolovno jurisdikcijo, zakonite interese na območju Konvencije NASCO, če vode v izključni ekonomski coni Združenega kraljestva in sosednja območja odprtega morja spadajo na območje Konvencije NASCO. 
            
         
         
            
               Pristop Združenega kraljestva h Konvenciji NASCO bo Združenemu kraljestvu omogočil, da sodeluje pri ukrepih za upravljanje in ohranjanje lososa ob ustreznem upoštevanju pravic, interesov in obveznosti drugih držav in Evropske unije ter zagotavlja, da pri ribolovnih dejavnostih ne pride do netrajnostnega izkoriščanja staležev.
            
            
               Glede na zakonite ribolovne interese Združenega kraljestva na območju Konvencije NASCO, obveznost Združenega kraljestva, da sodeluje pri upravljanju ribištva, in potrebo po zagotovitvi zavezujoče narave sklepov NASCO ob pristopu Združenega kraljestva Komisija priporoča, da se prošnja Združenega kraljestva odobri.  
            
            
               Predlaga se, da se Komisija pooblasti, da predsednika sveta NASCO obvesti o stališču Unije v korist pristopa Združenega kraljestva od trenutka, ko se pravo Unije preneha uporabljati za Združeno kraljestvo, in da v okviru sveta NASCO, ko se bo ta odločal o članstvu Združenega kraljestva, glasuje v skladu s tem. 
            
            
               Sklep (EU) 2019/937 je primerno razveljaviti, da Unija lahko odobri pristop pred koncem prehodnega obdobja. 
            
            
               4.Pravna podlaga
            
            
               4.1Postopkovna pravna podlaga
            
            
               4.1.1Načela
            
            
               V členu 218(9) Pogodbe o delovanju Evropske unije (PDEU) so predvideni sklepi o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               Pojem „akti s pravnim učinkom“ vključuje akte, ki imajo pravni učinek po pravilih mednarodnega prava. Vključuje tudi instrumente, ki nimajo zavezujočega učinka v mednarodnem pravu, a lahko „odločilno vpliva[jo] na vsebino ureditve, ki jo [sprejme] zakonodajalec Unije“
                  9
               .
            
            
               4.1.2Uporaba v obravnavanem primeru
            
            
               Konvencija NASCO je odprta za pristop, če ga odobri svet NASCO, katere koli države, ki izvaja ribolovno jurisdikcijo v Severnem Atlantiku ali je država izvora staležev lososa. 
            
            
               Sklepi sveta NASCO se sprejmejo s tričetrtinsko večino glasov prisotnih članov, ki glasujejo za ali proti. Glasuje se lahko le, če sta prisotni dve tretjini članov sveta NASCO. 
            
            
               Pristop se izvrši z deponiranjem listine o pristopu pri depozitarju in začne veljati na datum, ko jo ta prejme. 
            
            
               Depozitar vse podpisnice in vse pogodbenice, ki pristopajo, obvesti o deponiranih listinah o odobritvi ali pristopu ter o datumu in pogodbenicah, za katere začne veljati ta konvencija.
            
            
               Pristop Združenega kraljestva bo po izvršitvi zavezujoč po mednarodnem pravu v skladu s členom 17(3) Konvencije NASCO in bo lahko odločilno vplival na vsebino zakonodaje EU. 
            
            
               Predvideni akt ne dopolnjuje ali spreminja institucionalnega okvira Konvencije NASCO. Postopkovna pravna podlaga za predlagani sklep je zato člen 218(9) PDEU.
            
            
               4.2Materialna pravna podlaga
            
            
               4.2.1Načela
            
            
               Materialna pravna podlaga za sklep iz člena 218(9) PDEU je odvisna predvsem od cilja in vsebine akta, glede katerega se zastopa stališče v imenu Unije. Če ima akt več ciljev ali elementov in če je eden od teh ciljev ali elementov glavni, drugi pa so postranski, mora sklep iz člena 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element.
            
            
               4.2.2Uporaba v obravnavanem primeru
            
         
         
            
               Glavni cilj in vsebina predvidenega akta se nanašata na skupno ribiško politiko.
            
            
               Materialna pravna podlaga za predlagani sklep je zato člen 43 PDEU.
            
            
               4.3Zaključek
            
            
               Pravna podlaga predlaganega sklepa bi moral biti člen 43 PDEU v povezavi s členom 218(9) PDEU.
            
            
               2020/0282 (NLE)
            
            
               Predlog
            
            
               SKLEP SVETA
            
            
               o stališču, ki se v imenu Evropske unije zastopa v okviru Konvencije o ohranitvi lososa v Severnem Atlantiku v zvezi s prošnjo za pristop k navedeni konvenciji, ki jo je predložilo Združeno kraljestvo, in o razveljavitvi Sklepa (EU) 2019/937
               
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 43 v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Konvencija o ohranitvi lososa v Severnem Atlantiku
                  10
                (v nadaljnjem besedilu: Konvencija NASCO) je bila odobrena s Sklepom Sveta 82/886/EGS
                  11
                in je začela veljati 1. oktobra 1983. 
            
            
               (2)Ker je Unija pogodbenica Konvencije NASCO, se navedena konvencija trenutno uporablja tudi za Združeno kraljestvo.
            
            
               (3)V skladu s členom 17(3) Konvencije NASCO je Konvencija NASCO odprta za pristop, če ga odobri svet NASCO, ustanovljen s Konvencijo NASCO, katere koli države, ki izvaja ribolovno jurisdikcijo v Severnem Atlantiku ali je država izvora staležev lososa.
            
            
               (4)Svet je 27. maja 2019 sprejel Sklep Sveta (EU) 2019/937
                  12
                o stališču, ki se v imenu Evropske unije zastopa v okviru Konvencije NAFCO glede prošnje Združenega kraljestva za pristop h Konvenciji. Navedeni sklep je podprl pristop Združenega kraljestva h Konvenciji NASCO, vendar bi bil ta odobren od trenutka, ko bi se pravo Unije prenehalo uporabljati za Združeno kraljestvo.
            
            
               (5)V skladu s členom 129(4) Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo lahko Združeno kraljestvo v prehodnem obdobju pogaja, podpiše in ratificira mednarodne sporazume, ki jih na področjih izključne pristojnosti Unije sklepa samostojno, pod pogojem, da ti sporazumi ne začnejo veljati ali se ne uporabljajo v prehodnem obdobju, razen če to dovoli Unija. Sklep Sveta (EU) 2020/135
                  13
                določa pogoje in postopek za dajanje takih dovoljenj.
            
            
               (6)Združeno kraljestvo je z dopisom z dne 3. aprila 2020 Evropsko komisijo obvestilo o nameri, da bi samostojno privolilo, da bi ga v prehodnem obdobju zavezovala Konvencija NASCO.
            
            
               (7)Izvedbeni sklep Sveta (EU) 2020/XXX
                  14
                Združenemu kraljestvu dovoljuje samostojno privoliti, da bi ga zavezovala Konvencija NASCO, saj so izpolnjeni pogoji iz člena 3(1) Sklepa (EU) 2020/135.
            
            
               (8)V skladu s členom 66 Konvencije Združenih narodov o pomorskem mednarodnem pravu (UNCLOS)
                  15
                imajo države, iz katerih rek izvirajo anadromni staleži, primarni interes za te staleže in so odgovorne zanje. Država izvora anadromnih staležev mora zagotoviti njihovo ohranitev tako, da sprejme primerne ukrepe za urejanje ribolova v vseh vodah znotraj zunanjih meja njene izključne ekonomske cone. Kadar se anadromni staleži selijo v vode ali skozi vode znotraj zunanjih meja izključne ekonomske cone države, ki ni država izvora, mora navedena država sodelovati z državo izvora za namene ohranjanja in upravljanja staležev. 
            
         
         
            
               (9)Za preprečevanje netrajnostnega ribolova je v interesu Unije, da Združeno kraljestvo pri upravljanju staležev lososa sodeluje ob popolnem upoštevanju določb UNCLOS in Sporazuma Združenih narodov o izvajanju določb Konvencije Združenih narodov o pomorskem mednarodnem pravu z dne 10. decembra 1982 v zvezi z ohranjanjem in upravljanjem čezconskih staležev rib in izrazito selivskih staležev rib z dne 4. avgusta 1995
                  16
                (UNFSA) ter drugih mednarodnih sporazumov in norm mednarodnega prava. 
            
            
               (10)Kot je določeno v členu 66 UNCLOS, morajo država izvora anadromnih staležev in druge države, ki lovijo te staleže, sprejeti ukrepe za izvajanje navedenega člena. Tako sodelovanje se lahko vzpostavi v okviru regionalnih organizacij za upravljanje ribištva.
            
            
               (11)Pristop Združenega kraljestva h Konvenciji NASCO bo Združenemu kraljestvu omogočil, da sodeluje pri potrebnih ukrepih za ohranjanje in upravljanje ob ustreznem upoštevanju pravic, interesov in obveznosti drugih držav in Unije ter zagotavlja, da se ribolovne dejavnosti izvajajo na način, ki vodi v trajnostno izkoriščanje zadevnih staležev lososa.
            
            
               (12)Pristop Združenega kraljestva pred potekom prehodnega obdobja bo Združenemu kraljestvu omogočil, da bo v celoti izpolnjevalo obveznosti iz UNCLOS glede ukrepov za ohranjanje in upravljanje, ki bodo začele veljati, ko bo prehodno obdobje poteklo in se zanj ne bo več uporabljalo pravo Unije. Zato je v interesu Unije, da se odobri prošnja, ki jo je predložilo Združeno kraljestvo za pristop h Konvenciji NASCO.
            
            
               (13)Zaradi jasnosti in pravne varnosti bi bilo treba Sklep (EU) 2019/937 razveljaviti –  
            
            
               SPREJEL NASLEDNJI SKLEP:
            
            
               Člen 1
            
            
               1.Stališče, ki se v imenu Unije zastopa v svetu Organizacije za ohranjanje severnoatlantskega lososa (v nadaljnjem besedilu: svet NASCO), ustanovljene s Konvencijo o ohranitvi lososa v Severnem Atlantiku (v nadaljnjem besedilu: Konvencija NASCO), je, da se odobri prošnja Združenega kraljestva za pristop k navedeni konvenciji. 
            
            
               2.Komisija je pooblaščena, da v svetu NASCO glasuje o pristopu Združenega kraljestva h Konvenciji NASCO ter o članstvu Združenega kraljestva v Komisiji zahodne Grenlandije in Komisiji severovzhodnega Atlantika. 
            
            
               Člen 2
            
            
               Sklep (EU) 2019/937 se razveljavi. 
            
            
               Člen 3
            
            
               Ta sklep je naslovljen na Komisijo.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        UL L 378, 31.12.1982, str. 24. 
               
               
                  
                     (2)
                  
                        Sporazum o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (UL C 384I, 12.11.2019, str. 1).
               
               
                  
                     (3)
                  
                        Sklep Sveta (EU) 2019/937 z dne 27. maja 2019 o stališču, ki se v imenu Evropske unije zastopa v okviru Konvencije o ohranitvi lososa v Severnem Atlantiku v zvezi s prošnjo za pristop k navedeni konvenciji, ki jo je predložilo Združeno kraljestvo (UL L 149, 7.6.2019, str. 61).
               
               
                  
                     (4)
                  
                        Sklep Sveta (EU) 2020/135 z dne 30. januarja 2020 o sklenitvi Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (UL L 29, 31.1.2020, str. 1).
               
               
                  
                     (5)
                  
                        Izvedbeni sklep Sveta (EU) 2020/XXX z dne [datum] o dovoljenju Združenemu kraljestvu, da samostojno privoli, da bi ga zavezovali nekateri mednarodni sporazumi, ki začnejo veljati ali se uporabljajo v prehodnem obdobju na področju skupne ribiške politike Unije (UL L xxx, xxx, str. xxx).
               
               
                  
                     (6)
                  
                        Konvencija Združenih narodov o pomorskem mednarodnem pravu (UL L 179, 23.6.1998, str. 3).
               
               
                  
                     (7)
                  
                        UL L 354, 28.12.2013, str. 22.
               
               
                  
                     (8)
                  
                        Sporazum o uporabi določb Konvencije Združenih narodov o pomorskem pravu z dne 10. decembra 1982 glede ohranjanja in upravljanja čezconskih staležev rib in izrazito selivskih staležev rib – izjava o pristojnosti Evropske skupnosti – razlagalne izjave (UL L 189, 3.7.1998, str. 17).
               
               
                  
                     (9)
                  
                        Sodba Sodišča z dne 7. oktobra 2014 v zadevi Nemčija/Svet, C-399/12, ECLI:EU:C:2014:2258, točke 61 do 64. 
               
               
                  
                     (10)
                  
                        UL L 378, 31.12.1982, str. 25.
               
               
                  
                     (11)
                  
                        Sklep Sveta 82/886/EGS z dne 13. decembra 1982 o sklenitvi Konvencije o ohranitvi lososa v Severnem Atlantiku (UL L 378, 31.12.1982, str. 24). 
               
               
                  
                     (12)
                  
                        Sklep Sveta (EU) 2019/937 z dne 27. maja 2019 o stališču, ki se v imenu Evropske unije zastopa v okviru Konvencije o ohranitvi lososa v Severnem Atlantiku v zvezi s prošnjo za pristop k navedeni konvenciji, ki jo je predložilo Združeno kraljestvo (UL L 149, 7.6.2019, str. 61).
               
               
                  
                     (13)
                  
                        Sklep Sveta (EU) 2020/135 z dne 30. januarja 2020 o sklenitvi Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (UL L 29, 31.1.2020, str. 1).
               
               
                  
                     (14)
                  
                        Izvedbeni sklep Sveta (EU) 2020/XXX z dne [datum] o dovoljenju Združenemu kraljestvu, da samostojno privoli, da bi ga zavezovali nekateri mednarodni sporazumi, ki začnejo veljati ali se uporabljajo v prehodnem obdobju na področju skupne ribiške politike Unije (UL L xxx, xxx, str. xxx).
               
               
                  
                     (15)
                  
                        UL L 179, 23.6.1998, str. 3.
               
               
                  
                     (16)
                  
                        UL L 189, 3.7.1998, str. 14.